祭靜江帥曾吏部
作者：釋善珍
朝代：宋

paragraphs: 公掾富沙，來就師語。
少服師訓，稱公豪舉。
後二十年，麾節煌煌。
老客輦寺，傳公除郎。
桂聯荆渚，朔風孔棘。
見公起家，大刀長戟。
冠彈復挂，印刻復銷。
羨公槍榆，如摶扶摇。
如生馬駒，不受控勒。
如鋼百鍊，愈不改色。
士不患才，患不身脩。
脩身既才，奚訾奚尤。
士挾一能，足以駴世。
公百其藴，而不盡試。
私嘗嘖嘖，歎公不逢。
公笑謂予，子何褊胸。
墳寺虛席，乃命掃洒。
曰子非我，子豈肯下。
感激懷人，慷慨受知。
愧無黄金，鑄鍾子期。
事與心違，公又仙去。
精靈地下，知予心事。
哭西州門，何必羊侯。
萬事宛如，華屋山丘。